Nang Bakisah: Amang BBDitakuni Sumbahyang
BAHARI, pas masih sakulah di aliyah, katuju banar Suanang Yadi ngini manakuni Guru Ibak. Nang ngaran Guru Ibak ngini urangnya lucu. Saban kalian maajar di kalas, pina anak murid ada nang mangantuk, lalu haja hidin mahambur kisah nang maulah kananakan sigar pulang. Tagal, parnah dapatnya Suanang Yadi, giliran guru Ibak nang takurihing masam. Waktu nitu pas sumbahyangan zuhur bajamaah. Nya, buhan murid bahari di aliyah nitu, diwajibakan sumbahyang bajamaah zuhur, sabalum bulikan ka rumah masing-masing.
Nang jadi imam, ya Guru Ibak. Hidin pang nang fasih mambaca alfatihah wan surah nang panjang atawa nang handap. Munnya Guru Ibak imam, lalu haja tu Suanang Yadi maambil shaf nang paling muka. Pas di balakang Guru Ibak nang jadi imam. Ari nitu, limbah tuntung mangarja sumbahyang zuhur bajamaah, bawirid buhannya, dipimpin Guru Ibak. Wirid nang dibaca, nang kaya urang jua. Minimal mambaca subhanallah 33 kali, alhamdulillah 33 kali, Allahu akbar 33 kali jua.
Limbahnya tuntung badu’a nang dipimpin Guru Ibak, hancap buhan kawalan Suanang Yadi bukahan, babulik ka kalas. Maksud buhannya supaya lakas bulikan ka rumah. Tagal, ari nitu Suanang Yadi singhaja batinggal, kada umpatan balakas kaluar pada musholla sakulahan. Limbah malihat Guru Ibak handak badiri, ditagur lih Suanang Yadi.
“Ru…,” maksud Su Yadi guru nih, “Haratan sumbahyang tadi nah, saumpamanya ada bayi manangis bilang liwar nyaring, pian mandangar kah, kada kah…,” Suanang Yadi manakuni Guru Ibak.
Nang ngaran urang nang baakhlak, baduduk pulang hidin. Ditakuni kaitu lih Suanang Yadi, sigap, pulus wan lugu Guru Ibak menjawabi: “Nyata pang mandangar Su ai…,” jar Guru Ibak.
Langsung haja Suanang Yadi manimpalak, “Baarti sumbahyang pian mahayabang. Kada khusyu’ Ru ai…,” jar Suanang Yadi. Lihum haja Guru Ibak.
Saminggu limbah ditimpalak Suanang Yadi, batamuan pulang wan Guru Ibak. Sandaga batakun pulang Suanang Yadi ngini wan partakunan nang sama: “Ru… haratan kita sumbahyangan kaina, lalu ada bayi nang manangis nyaring, pian mandangar kah, kada kah?” jar Suanang Yadi.
Kada hakun kana timpalak anak murid pulang, marga sumbahyang mahayabang pulang sigap Guru Ibak menjawabi: “Mun haratan sumbahyang, nyata ai kada mandangar Su ai…,” jar Guru Ibak.
Mandangar jawaban paguruan kaitu, santai banar Suanang Yadi manyambat: “Baarti talinga pian tatulian, lih,” jarnya. Dan…, Guru Ibak pun takurihing masam pulang.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn